Henrik Møller (S), 2026-01-23:
Det er jo blevet beskrevet, hvad selve beslutningsforslaget handler om.
Lad mig starte med at sige: Vi stemmer ikke for det her beslutningsforslag, for vi mener sådan helt grundlæggende, det er en god investering, som sikrer nogle spændende og interessante bygninger med en langsigtet kvalitet og gode oplevelser for borgerne.
Det her er jo den statslige del af det, men det, vi heldigvis også oplever, er, at der er rigtig mange kommuner, som også et eller andet sted vælger at investere i det her.
Og jeg faldt over et citat fra Helsingør Kommune, hvor man har »valgt at investere i kunst, fordi det er med til at øge borgernes livskvalitet og skabe lokal identitet.
Det fortæller formand for Kultur- og Fritidsudvalget Henrik Møller fra socialdemokraterne.
»Det skaber værdi at investere i kunst.
Ikke nødvendigvis økonomisk værdi, men værdi for mennesker«.
« Det, der ligger i det, er, at jeg sådan set er enig i det, jeg sagde dengang.
Det her med kunst og kultur synes jeg også er en forpligtigelse og en opgave, vi har fra det offentliges side omkring det her.
Det er sådan lidt et spørgsmål om: Hvad er det for et samfund, vi ønsker at være?
Kunst og kultur er jo ikke noget, der kun skal være for de få, for dem, der har råd, eller dem, der bor de rigtige steder.
Kunst er en del af vores fælles velfærd, og derfor skal der også være adgang til at opleve kunst i det offentlige rum, hvor vi alle sammen færdes i hverdagen.
Det kan være på hospitaler, stationer og uddannelsesinstitutioner.
Kunsten har en positiv indflydelse på vores hverdag.
Rigtig mange danskere mener, at kunst og kultur bidrager positivt til arbejdsmiljøet.
Kunst er også med til at reducere stress og skabe mere velvære i mange menneskers hverdag.
Så er det klart, at der er den sideeffekt, som vel også er positiv, at kunstcirkulæret også er med til at sikre nogle arbejdspladser og indkomst for kunstnere rundtomkring i landet.
Jeg vil sige, at det ikke nødvendigvis er det, der er det primære formål med det her, men jeg synes også, det er godt, at vi bidrager til et levende kulturliv og gør det muligt for kunstnerne at arbejde professionelt og langsigtet.
Det er ikke bare vigtigt for den enkelte kunstner, men sådan set også for vores samfund og for den kulturarv, som vi giver videre.
Så man må bare sige, at når man påstår, at man går meget op i det her med kunst og kultur, men når man fra Liberal Alliances side siger, at det er spild af ressourcer og sådan noget med et klassisk eksempel på planøkonomi, så er det vel noget med, at man grundlæggende set mener, at det her sådan set ikke er så vigtigt, og at det er noget, man nemt kan skære væk i forhold til det her.
Vi oplever jo andre steder, hvor vi også fra det offentliges side investerer i kunst og kultur, at der er sådan en grundlæggende holdning om, at det ikke er noget, det offentlige skal tage sig af; det er noget, den enkelte selv må sørge for at tage sig af.
Det er ikke en vej, vi mener er rigtig at gå.
Vi synes sådan set også, det er en opgave og en forpligtigelse, vi har fra det offentliges side.
Lige nu snakker vi også om kulturel oprustning: at det er vigtigt, at vi står kulturelt stærkt i en usikker tid.
Socialdemokratiet er ikke tilhængere af at ophæve det her kunstcirkulære, så vi kan ikke stemme for beslutningsforslaget.